רצח ועוד שלושה אירועי ירי קשים במגזר הערבי
האלימות משתוללת: בעארה צעיר נורה הלילה למוות, מסוק הוזעק לסייע במצוד אחר היורה. ראש התנועה האיסלאמית ברמלה נורה בדרך למסגד, מצבו קשה. בחיפה נורה צעיר נוסף וברהט ניסו לחסל את מהנדס העיר. "היורים חוצים את כל הקווים האדומים, אין מי שיעצור אותם"
חסן שעלאןפורסם: 12.10.19 , 08:56
בתגובה לרצח בעארה: בית הוצת ביישוב
גל האלימות נמשך: ארבעה בני אדם במגזר הערבי נורו הלילה (בין שישי לשבת), באירועים נפרדים במרכז, בצפון ובדרום. צעיר בן 21 נורה למוות בעארה שבצפון, ומצוד מתנהל אחר היורה האלמוני שנמלט. ברמלה נורה ראש התנועה האיסלאמית בדרך למסגד ונפצע קשה, וברהט נפצע בינוני מהנדס העיר, גם כן בדרכו לתפילה. ירי רביעי התרחש בחיפה, שם נפצע צעיר באורח קשה.
באירוע בעארה שבצפון, נורה למוות מוחמד עדנאן חמדאן (דעיף) בן ה-21. המשטרה אוספת ממצאים מזירת הרצח, ופתחה בסריקות אחר היורה שנמלט. מסוק משטרתי הוזעק לסייע במצוד אחריו. חמדאן פונה לבית החולים הלל יפה בחדרה, כשמצבו מוגדר קשה מאוד, ובהמשך נקבע מותו.
אביו של חמדאן קורא להימנע מנקמת דם: "סולח"
גם לפני יומיים: תיעוד קולות ירי בעארה
עדנאן חמדאן, אביו של הנרצח, קרא להימנע מנקמת דם ואף הכריז סולח לרוצח או לרוצחים. "עצוב וכואב לנו לאבד את הבן היקר", אמר האב. "לא צפיתי שזה יסתיים כך. אני קורא לערבים להפסיק האלימות והרציחות. חבל על ילדינו שהולכים בגיל צעיר. כל אדם שרוצח ללא סיבה - העונש שלו יהיה מאלוהים. מכאן, בשם כל השבט, אני אומר בגלוי שאם דם בני יגרום לסולחנות בחברה כולה - אז אני סלחתי עכשיו, אני לא רוצה נקמת דם".
קרוב משפחתו של חמדאן נרצח רק לפני כשנה. תושבים באזור אמרו כי במהלך הלילה שמעו יריות במשך שעה שלמה. גם לפני כיומיים ירו שתי קבוצות ביישוב בעקבות סכסוך ביניהן. "הכתובת הייתה על הקיר. ארבעה ימים יורים ללא הפסקה ואין מי שיטפל בעניין", אמר אחד מהם ל-ynet. "תחנת המשטרה לא רחוקה, אבל לא עשו כלום למרות שמכירים את הסכסוך". לדבריו, "כל ההבטחות למיגור מקרי הרצח והירי הן הבטחות באוויר. בשלב הזה אין פתרונות".
שניים נורו בדרך למסגד
זירת הירי בעארה
"למרות כל המאבק הציבורי, היורים ממשיכים במעשיהם ואין מי שיעצור אותם", הוסיפו התושבים ברמלה. "אנחנו רוצים פתרון מיידי ולא רק סיסמאות באוויר. אם השייח והמורה נורה, אז גם הרבה תושבים ייפגעו. השאלה היא מי הבא בתור".
"למרות המחאה, ממשיכים לירות". הפגנה אתמול מחוץ לביתו של השר ארדן(צילום: מוטי קמחי)
ירי שלישי התרחש הבוקר ברהט. מהנדס העיר, בשנות ה-50 לחייו, נורה - גם כן בדרך לתפילת הבוקר במסגד. המהנדס פונה לבית חולים סורוקה בבאר שבע, ומצבו מוגדר בינוני. נסיבות האירוע נחקרות, ולפי החשד מדובר בניסיון חיסול. המשטרה עצרה בתום חיפושים צעיר בן 25 בחשד לביצוע המעשה.
גם בחיפה נפצע הלילה צעיר מירי, ברחוב גוש עציון. הצעיר, בן 22 מהמגזר הערבי, נפצע קשה ופונה לבית החולים רמב"ם בעיר, והוא בהכרה מלאה. הרקע למקרה עדיין לא ברור. פרמדיק מד"א טום גרישין, שהגיע לזירה בחיפה, סיפר: "כשהגענו במקום הייתה המולה. ראינו צעיר שוכב על הכביש בהכרה מלאה, הוא סבל מפצעי ירי. הענקנו לו טיפול רפואי מציל חיים, ופינינו אותו לבית החולים כשמצבו קשה ויציב".
ראשי הרשימה המשותפת בדרך לפגישה שלשום עם ארדן
מקרי הירי הלילה מגיעים על רקע המחאה הגוברת בחברה הערבית, בשל גל האלימות ואוזלת היד של המשטרה, לטענתם, במאבק למיגורה. שלשום נפגש השר לביטחון פנים גלעד ארדן עם ראשי הרשימה המשותפת, ועדכן אותם כי הוחלט לתגבר את היישובים הערביים ב-600 שוטרים, להתקין בהם מצלמות אבטחה וכן להעביר את תיקי ארגוני הפשיעה בחברה הערבית ליחידת להב 433.
אחיה ראב"ד ואלי סניור השתתפו בהכנת הידיעה
הנרצח מעארה (ימין) והפצוע מרמלה